Žaloba podaná 14. novembra 2022 – Nutmark/Komisia
(vec T-714/22)
Jazyk konania: portugalčina
Účastníci konania
Žalobkyňa: Nutmark, Lda (slobodné pásmo Madeira) (Funchal, Portugalsko) (v zastúpení: P. Vidal Matos a F. Lança Martins, advokáti)
Žalovaná: Európska komisia
Návrhy
Žalobkyňa navrhuje, aby Všeobecný súd:
zrušil napadnuté rozhodnutie v celom rozsahu a
zaviazal Európsku komisiu na náhradu všetkých trov konania.
Dôvody a hlavné tvrdenia
Na podporu svojej žaloby proti rozhodnutiu Komisie (EÚ) 2022/1414 zo 4. decembra 2020 o schéme pomoci SA.21259 (2018/C) (ex 2018/NN) uplatňovanej Portugalskom v prospech Zona Franca da Madeira (ZFM) – režim III [oznámené pod číslom C(2020) 8550] (Ú. v. EÚ L 217, s. 49), žalobkyňa uvádza päť žalobných dôvodov.
Prvý žalobný dôvod je založený na nesprávnom právnom posúdení, keďže referenčný systém bol nesprávne určený, čím bol porušený článok 4 ods. 2 ZEÚ a článok 107 ods. 1 ZFEÚ a článok 263 ZFEÚ.
Druhý žalobný dôvod je založený na nesprávnom právnom posúdení, keďže nebolo preukázané, že režim III slobodného pásma Madeira predstavuje výnimku z referenčného daňového systému, ktorá zavádza rozdiely medzi hospodárskymi subjektmi v porovnateľnej skutkovej a právnej situácii, čo je v rozpore s článkom 107 ods. 1 ZFEÚ.
Tretí žalobný dôvod je založený na nesprávnom právnom posúdení existencie relevantných podmienok pre správne uplatnenie režimu III slobodného pásma Madeira, keďže Portugalská republika prijala na tento účel kritériá, ktoré sú v súlade s článkom 107 ods. 1 ZFEÚ.
Štvrtý žalobný dôvod je založený na nesprávnom právnom posúdení z dôvodu porušenia zásad istoty a právnej istoty, ako sú stanovené v článku 16 ods. 1 nariadenia Rady (EÚ) 2015/1589 z 13. júla 2015 stanovujúceho podrobné pravidlá na uplatňovanie článku 108 ZFEÚ.
Piaty žalobný dôvod je založený na nesprávnom právnom posúdení, ktoré sa týka porušenia práva na súkromné vlastníctvo zakotveného v článku 1 Dodatkového protokolu k Európskemu dohovoru o ľudských právach.
____________